SKRIFTLIG FORESPØRGSEL E-0694/02

af Konstantinos Hatzidakis (PPE-DE) til Kommissionen

(14. marts 2002)

Om: Forsinket udvikling af det biologiske landbrug i Grækenland

Ifølge oplysninger offentliggjort af den græske organisation for certificering af biologiske produkter er Grækenland den af EU-medlemsstaterne, der er længst bagud med hensyn til produktion af biologiske landbrugsprodukter.

Endvidere påpeger den samme organisation, at Landbrugsministeriet, hvad angår biologisk kvægopdræt, to år efter vedtagelsen af den relevante forordning endnu ikke har truffet de nødvendige foranstaltninger til gennemførelse af denne forordning.

Kommissionen erklærede i sit svar på min forespørgsel E-3998/00(1), at den ikke mente, at forsinkelserne for det græske program vedrørende økologisk landbrug i henhold til forordning (EØF) nr. 2078/92(2) var betydelige.

1. Hvor stor er procentandelen af biologisk dyrkede arealer i forhold til de samlede dyrkningsarealer i de enkelte medlemsstater?

2. Hvor høj støtte fra fællesskabsbudgettet har Grækenland modtaget på dette område, og hvor meget af denne støtte er blevet udnyttet?

3. Hvad er grundene til, at Grækenland er bagud i forhold til andre lande?

4. Hvilke problemer er der især konstateret i forbindelse med udvikling af biologisk kvægopdræt i Grækenland?

(1) EFT C 187 E af 3.7.2001, s. 103.

(2) EFT L 215 af 30.7.1992, s. 85.

Svar afgivet på Kommissionens vegne af Franz Fischler

(19. april 2002)

1. Ifølge de konsoliderede data for 1999, som Kommissionen har adgang til, udgør den procentdel af det udnyttede landbrugsareal (ULA), som dyrkes økologisk eller er ved at overgå til økologisk produktion, 2,6 % af EU's samlede ULA.

Medlemsstaterne kan inddeles i tre kategorier:

- De, som ligger langt over ovennævnte gennemsnit: Danmark, Italien, Østrig, Finland og Sverige (tal mellem 5 og 8,5 %).

- De, som ligger omkring gennemsnittet: Tyskland (2,6 %) og Det Forenede Kongerige (2,5 %).

- De, som ligger under gennemsnittet: Belgien, Grækenland, Spanien, Frankrig, Irland, Luxembourg, Nederlandene og Portugal (tal mellem 0,5 % Grækenland og 1,3 % Spanien).

På nedennævnte nedsted findes der en gennemgang af det biologiske landbrug under Økologisk landbrug Fakta: http://europa.eu.int/comm/agriculture/qual/organic/index_da.htm

2. For at bedre at kunne forstå, hvilke midler der i Grækenland afsættes til økologiske landbrugsinitiativer i overensstemmelse med Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget, samt om naturpleje(1), og Rådets forordning (EØF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2) skal man for økologisk landbrugs vedkommende se på denne aktions udvikling og dynamik i et tidsmæssigt perspektiv: Det samlede vejledende budget for det oprindelige program under forordning 2078/92 som ændret i begyndelsen af 1999, og de økologiske landbrugsforanstaltninger, der er omfattet af programmeringsdokumentet for udvikling af landdistrikter for 2000-2006 i medfør af forordning 1257/99, udgør 79,4 mio. EUR. Bidraget fra EUGFL, Garantisektionen, til disse udgifter vil i alt ligge på omkring 59,5 mio. EUR. De samlede udbetalinger til modtagerne under disse to instrumenter, herunder for år 2000, udgør 17,93 mio. EUR.

Der gøres opmærksom på, at det oprindelige program i praksis var begrænset til et enkelt år, nemlig 1999. I forhold til den samlede periode 1999-2006 (oprindelige program plus det nye program for økologisk landbrug) udgør udbetalingerne til modtagerne for 1999-2000, dvs. for en fjerdedel af den samlede periode, omkring 23 % af det samlede kumulerede budget for økologisk landbrug. I programmeringsdokumentet for 2000-2006 har man desuden tilføjet økologisk opdræt som et nyt indsatsområde, hvortil de samlede udgifter forventes at udgøre omkring 45,7 mio. EUR og bidraget fra EUGFL omkring 34,4 mio. EUR. Den samlede EU-finansiering til økologisk landbrugsproduktion (vegetabilsk produktion og opdræt) anslås dermed til ca. 93,8 mio. EUR.

3. Ovenstående tal for økologisk landbrug i Grækenland (vegetabilsk produktion) ser ud til at bekræfte den vurdering, Kommissionen gav i sit svar på det ærede medlems foregående skriftlige forespørgsel, E-3998/00(3), nemlig at forsinkelserne i iværksættelsen af denne aktion under programmeringsdokumentet for udvikling af landdistrikter ikke er betydelige. På den anden side er Grækenland rent faktisk bagud med udviklingen af det økologiske landbrug i forhold til de øvrige medlemsstater, som det fremgår af tallene fra ovennævnte svar fra Kommissionen. Kommissionen mener, at der er to hovedårsager til denne forsinkelse: For det første den vanskelige og langsommelige indførelse af salgskredsløb og strukturer til forarbejdning og valorisering af økologiske produkter, for det andet visse administrative svagheder, for så vidt angår miljøvenlige landbrugsforanstaltninger, især i landbrugsministeriet.

Derimod fremgår det af ovennævnte svar fra Kommissionen, at Grækenland ligger over EU-gennemsnittet med hensyn forholdet mellem det areal, der dyrkes til økologisk produktion og er omfattet af en støtteordning for miljøvenligt landbrug, og det samlede areal, der er omfattet af en sådan ordning. Forholdet ligger gennemsnitligt på 6,5 % for de 15 EU-medlemsstater, mens det er 13 % for Grækenland, hvilket viser, at økologisk landbrug i Grækenland er blevet mere attraktivt i forhold til de øvrige miljøvenlige landbrugsinitiativer, og at denne landbrugsform er inde i en dynamisk udvikling i græsk landbrug.

Rådets forordning (EF) nr. 1804/1999 af 19. juli 1999 om indføjelse af bestemmelser om animalsk produktion i forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(4), som dækker denne sektor, er ny. Grækenland har valgt at bruge fællesskabsnormerne for økologisk opdræt, hvilket til dels forklarer den sene opstart på økologisk opdræt i denne medlemsstat. Som anført ovenfor er økologisk opdræt omfattet af det græske programmeringsdokument for 2000-2006. I 2001 vedtog man de nationale foranstaltninger til igangsætning af denne aktion, men der var endnu ikke indgået miljøforpligtelser for landbruget. Årsagerne til denne forsinkelse er de samme som nævnt ovenfor.

(1) EFT L 215 af 30.7.1992.

(2) EFT L 160 af 26.6.1999.

(3) EFT C 187 E af 3.7.2001.

(4) EFT L 222 af 24.8.1999.